2011 թ.-ին դիմեցի Բրիտանական խորհրդի ծրագրերից մեկին՝ «Global Changemakers»-ին: Այնպես ստացվեց, որ Հայաստանից 3 հոգի ընտրվեցին. նրանցից մեկը ես էի: Մեկնեցի Լոնդոն՝ մասնակցելու «Global Youth Summit»-ին: Այն շատ մեծ ծրագիր էր, որին մասնակցում էին 47 երկրների 60 երիտասարդներ, ովքեր իրենց երկրներում որոշակի ներդրում են ունեցել համայնքը փոխելու գործում կամ պարզապես ուզում էին աշխարհը փոխել: Կարող եմ ասել, որ իմ լոնդոնյան այցն ու այդ ծրագրին մասնակցելը նոր ուղենիշ էին իմ կյանքում, քանի որ կյանքս որոշակի փոխվեց: Այն, ինչ ես սովորեցի Լոնդոնում, այն հմտությունները, որոնք ձեռք բերեցի, իմ առջեւ նոր հնարավորություններ բացեցին: Երբ ինձ հարցնում են՝ ի՞նչ է երջանկությունը, իմ մտքին գալիս է հենց այդ օրը, երբ ստացա նամակ, որ դարձել եմ «Global Changemakers» մեծ ընտանիքի անդամ: Այդ ծրագրի շնորհիվ ես հասկացա, որ եթե մարդ ունի երազանք, ապա այն պետք է դարձնի նպատակ եւ շատ աշխատի, որպեսզի հասնի դրան: Միայն երազելն ու ցանկանալը քիչ են: